Správa zo zahraničnej pracovnej cesty 

1. Účastník ZPC:
PhDr. Elena Nikolajová Kupferschmidtová, hlavný štátny radca Sekcie vedy a techniky MŠVVaŠ SR
Mgr. Patrik Helmich, hlavný štátny radca Sekcie vedy a techniky MŠVVaŠ SR
Ing. Jozef Pitel, CSc., Elektrotechnický ústav SAV (Expert MŠVVaŠ SR pre oblasť 7. RP)

2. Zahraničná pracovná cesta:
Štát: Nemecko
Mesto: Berlín
Vykonaná v dňoch: 20. – 21. 4. 2011
Názov prijímajúcej organizácie: Federal Ministry of Education and Research, BMBF
Adresa: Hannoversche Strasse 28-30
             D-10115 Berlin

Účel cesty: 
Workshop k nadchádzajúcemu rámcovému programu 
Spôsob jej financovania (cestovné, pobytové náklady, iné výdavky):
Cestovné náklady: hradené MŠVVaŠ SR
Pobytové náklady: hradené MŠVVaŠ SR

3. Rámcový program pobytu:
20.4.2011
08.00 - Prílet na letisko v Berlíne 
11.00 - Registrácia účastníkov
12.00 - Prezentácia stanovísk k problematike zo strany zúčastnených
16.00 - Štruktúrovaná diskusia
20.00 - Koniec prvej časti workshopu
Ubytovanie 
21.4.2011
09.00 - Rokovanie a následné zahájenie štruktúrovanej diskusie
13.00 - Formulovanie záverov a ďalších postupov
14.35 - Ukončenie workshopu
15.00  - Odchod na letisko
17.20  - Odlet 

4. Stručný priebeh rokovaní:

Hlavnou témou worskhopu bola výmena názorov pozvaných členských krajín EÚ na pripravovaný 8. rámcový program pre výskum, technický rozvoj a demonštračné aktivity (ďalej len „8. RP“). Zloženie pozvaných krajín malo vytvoriť priestor pre vzájomnú diskusiu tzv. starých a nových členských krajín EÚ. 

Po úvodných príhovoroch organizátorov zástupcovia členských krajín EÚ v rámci „okrúhleho stolu“ prezentovali ich aktivity a aktuálny stav v súvislosti s prípravou prvých predbežných stanovísk k 8. RP. Delegácia SR informovala, že MŠVVaŠ SR v spolupráci s podpornými štruktúrami 7. RP pripravilo návrh Predbežného stanoviska SR k pripravovanému 8. RP. Dokument bol predložený na verejnú diskusiu, ktorá bude otvorená do 10. mája 2011. V krátkosti tiež informovala o hlavných princípoch, na ktorých je predbežné stanovisko postavené ako je kontinuita nástrojov v 8. RP, lepšie využitie potenciálu všetkých členských krajín EÚ, väčší podiel malých a stredných projektov (STREPS), ktoré sú výhodnejšie pre malé krajiny a podpora malých a stredných podnikov. 

Nasledovali prezentácie k:

•	Výsledkom konzultácií Európskej komisie k návrhu spoločného rámcového programu pre financovanie výskumu a inovácií, osobitne s dôrazom na podporu účasti nových členských krajín EÚ
•	Aktuálnemu stavu prípravy 8. RP a záverom významnej konferencie „Polčas – strednodobé hodnotenie 7. RP z odlišnej perspektívy 24.-25.2011“
•	Spoločnému stanovisku nových členských krajín EÚ 12 k 8. RP (ide o iniciatívu založenú Bulharskom)

Nemeckí organizátori sa vrátili k strednodobému hodnoteniu 7. RP a prezentovali niekoľko záverov, týkajúcich sa aj nízkej účasti nových členských krajín EÚ čo sa dotýka aj SR. Skonštatovali, že účasť nových členských krajín v 7. RP je neuspokojivá, avšak ukazuje sa potenciál, nové členské krajiny EÚ sú špecifické a majú svoje silné stránky, ktoré sa ukazujú v niektorých programových smeroch 7. RP.  Za nevyhnutné predpoklady pre zlepšenie tejto situácie považujú:

•	Silnú a jasne zameranú národnú stratégiu pre budovanie kapacít vo výskume a vývoji
•	Vytvorenie indikátorov na posudzovanie implementácie národnej stratégie
•	Akákoľvek stratégia musí byť zároveň v súlade s hlavnými politikami EÚ v oblasti výskumu a vývoja.
•	Národný podporný systém, musí byť vhodne navrhnutý na mieru špecifikám 7. RP
•	Efektívne využívanie štrukturálnych fondov

Po diskusii nemeckí organizátori zhrnuli závery workshopu, ktoré by mali byť odporúčaniami pri príprave 8. RP :

•	Obmedzenie top down prístupu a ponechanie väčšieho priestoru pre určovanie priorít na základe bottom up princípu
•	Väčší dôraz na menšie a stredné projekty
•	Väčšia flexibilita pri implementácii projektov (najmä ak chceme podporiť účasť malých a stredných podnikov)
•	Transparentné, jednoduché a konzistentné pravidlá a jednota pri ich výklade
•	Rovné príležitosti pri hodnotení projektov (viac hodnotiteľov z krajín s menšou úspešnosťou v 7. RP)
•	Efektívnejšie využívanie štrukturálnych fondov
•	Podpora excelentnosti aj prostredníctvom bilaterálnych aktivít
•	Lepšia podpora medzinárodnej spolupráce
5. Odporúčané závery:
Pozvané členské štáty EÚ prezentovali aktuálny stav ich stanovísk k pripravovanému 8. RP. Z hľadiska SR bolo potrebné aktívnou účasťou a prezentáciou aktivít SR ukázať, že má záujem a je schopná sa zapojiť do prípravy nového 8. RP resp. vízie spoločného rámcového programu na podporu výskumu a inovácií. V rámci diskusie sa SR snažila presadzovať názor, že v budúcom RP by mal byť väčší priestor pre malé a stredné projekty (STREPS), ktoré  na rozdiel od veľkých integrovaných projektov podstatne uľahčujú účasť slovenských organizácií v RP.
Závery z workshopu zhrnuli názory členských krajín EÚ na hlavné princípy, na ktorých by mal byť postavený pripravovaný 8. RP.
6.	Prehľad prinesenej dokumentácie a miesto jej uloženia
Dokumentácia je uložená na Sekcii vedy a techniky MŠVVaŠ SR.

7.   Osobitne vyhodnotený očakávaný prínos ZPC

Závery workshopu budú využité pri príprave Predbežného stanoviska SR 8. RP a príprave stanoviska SR, ktoré bude prezentované na Strategickej konferencii k spoločnému rámcovému programu na podporu výskumu a inovácií v Bruseli 10. 6.2011.

8.    Spôsob zverejnenia výsledkov ZPC, prenos získaných informácií
Správa bude zverejnená na webovom sídle MŠVVaŠ SR: www.minedu.sk.

Súhlasím so zverejnením správy na internete.

Správu vypracoval: Mgr. Patrik Helmich 
Dátum: 26.4.2011
Správu schválil: RNDr. Marta Cimbáková, poverená riadením Sekcie vedy a techniky MŠVVaŠ SR